Kære vikinger!

Inden længe åbner sæson 2011 på Vikingeborgen Trelleborg, og derfor indbydes I alle til **Tingmøde den 10. marts kl. 19.00**.

På mødet skal vi bl.a. diskutere sæson 2011 - herunder Vikingemarkedet 2011.

En af årets mest centrale aktiviteter er det traditionelle **Vikingemarked**, der i år foregår fra den **16. – 24. juli 2011** (**uge 29)**.Forberedelserne til markedet er så småt begyndt, og vi håber selvfølgelig, at så mange vikinger som muligt finder vej til Trelleborg igen i år. Indbydelser vil blive sendt ud til alle i indland og udland kort efter Tingmødet.

I den kommende sæson skal formidlingen på Trelleborg bl.a. koncentrere sig om udvikling af publikumsformidlingen og den indtægtsdækkede virksomhed. Vi afvikler stadig skolelejrerne, men den almindelige skoleformidling er i år overgået til Kulturkørekortet.

Et program for de forskellige aktiviteter er ved at blive stykket sammen, og **jeg vil her sende en appel til alle vikinger:**

Vi er i en meget svær situation med vores formidling på Trelleborg, og der er endnu ikke ansat formidlingspersonale. Vi har bl.a. brug for hjælp til at Slagløse bliver så levende og befolket som muligt i løbet af sæsonen - bl.a. i weekender og ferier. Hvis I derfor har mulighed for at være/bo på Trelleborg i løbet af sæsonen, hvor I f.eks. viser jeres håndværk til museets publikum, vil vi være rigtig glade. Det kan være en enkelt dag, en weekend eller længere tid. Skriv hvad I kan byde ind med – gerne inden tingmødet!

Vi glæder os til at se jer  på Tingmøde den 10. marts

Mange vikingehilsner

Stine